作者:程珌
標題:傾杯・傾杯樂
內容:鑾殿秋深，玉堂宵永，千門人靜。問天上、西風幾度，金盤光滿，露濃銀井。碧雲飛下雙鸞影。迤邐笙歌近笑語，群仙隱隱。更前問訊。墮在紅塵今省。漸曙色、曉風清迥。更積靄沈陰、都卷盡。向窗前、引鏡看來，尚喜精神炯炯。便折簡、浮丘共酌，奈天也、未教酩酊。來歲卻笑群仙，月寒空冷。